《过万泉县》
宋代·李复

邑屋连山麓，萧条去路斜。
卤田无美井，旱港足飞沙。
逃室多欹栋，残林有断槎。
荒墟人不见，墙角自开花。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。